שרגא ברוש

שרגא ברוש (נולד ב-26 בספטמבר 1953) הוא תעשיין ישראלי, בשנים 2005-2012 ובנוסף בין השנים 2020-2015 הוא כיהן כנשיא התאחדות התעשיינים בישראל וכיושב ראש נשיאות הארגונים העסקיים.

ביוגרפיה
ברוש נולד וגדל ברמת גן. אביו יעקב היה מנהל שיווק בחברת "קריסטל" לייצור תנורים ומכונות כביסה, שאותה רכש והפך לחברת "י. ברוש ובניו". למד טכנאות אלקטרוניקה בבית ספר אורט ועבד במפעל המשפחתי. לאחר גיוסו לצה"ל שובץ בחיל הקשר וסיים קורס קצינים ב-1973. במלחמת יום הכיפורים שירת ברפידים ובמהלך המלחמה מונה לסגן קצין קשר חטיבתי. בשירות המילואים התקדם עד לדרגת סגן-אלוף ומפקד גדוד קשר.

 קריירה מקצועית 
לאחר שחרורו מצה"ל הצטרף לחברה המשפחתית, ב-1998 רכשה החברה מפעל טקסטיל בקשיים בשם "איילת-ברקן", ומאז מפעילה את המפעל, העוסק בייצור סיבים סינתטיים לשטיחים, באזור התעשייה ברקן, כשבמקביל נסגר מפעל ייצור התנורים והשלד הבורסאי שלו נמכר בשנת 2000.

ביוני 2006 הקים את חברת "צ'רצ'יל ונצ'רס", חברת רכישה למטרות מיוחדות (חברת "ספאק"), שבמרץ 2007 גייסה 100 מיליון דולר בבורסת AMEX בניו יורק. החברה לא הצליחה לאתר השקעה, החזירה את הכספים למשקיעים ונסגרה.

במרץ 2012 רכש את מפעל סלינה בנצרת לייצור אריזות פלסטיק גמישות לתעשייה ולחקלאות, תמורת כ-31 מיליון ש"ח. בדצמבר 2018 מכר את קרקעות המפעל ברווח של 57 מיליון ש"ח.

בשנת 2014 הקים, בשותפות עם אחיו ועופר עיני, את חברת "עושרד" המשווקת גז טבעי למפעלים.

 התאחדות התעשיינים 
מאמצע שנות השמונים ממלא ברוש תפקידים בהתאחדות התעשיינים. בשנת 2001 מונה על ידי נשיאות התאחדות התעשיינים, בראשות עודד טירה, ליו"ר מכון היצוא, וב-2005 החליף את טירה בתפקיד נשיא ההתאחדות, בו כיהן עד לחודש ינואר 2012. בינואר 2015 נבחר שוב לנשיאות ההתאחדות ופרש בשנת 2020.

 הרשעה בפלילים 
ביוני 2018 נעצר יחד עם אחיו, בחשד להשתמטות ממס. בספטמבר 2019 הודיעה פרקליטות מיסוי וכלכלה על כוונתה להגיש כתב אישום, בכפוף לשימוע, נגד ברוש, בחשד לקבלת דבר במרמה בנסיבות מחמירות, זיוף מסמך ושימוש במרמה, עורמה ותחבולה במזיד ובכוונה להתחמק ממס. בעקבות ההחלטה התפטר ברוש מתפקידו כנשיא התאחדות התעשיינים. ביולי 2020 הוגש כתב האישום נגדו, וביולי 2023 הורשע בזיוף וקבלת דבר במרמה. ב-14 במרץ 2024 נגזרו עליו 14 חודשי מאסר בפועל, קנס של מאה אלף ש"ח ו-12 חודשי מאסר על תנאי. בערעור לבית המשפט המחוזי בתל אביב הוקטן עונש המאסר בפועל ל-12 חודשים.

בדצמבר 2021 הגישו חברות שבשליטתו ובשליטת אחיו, "י. ברוש שיווק ושירותים" ו"קבוצת מפעלי י.ברוש", בקשה לעיכוב הליכים, לאחר שצברו חובות של 248 מיליון ש"ח.

באפריל 2022 אושרה מכירת בית מגוריו ברמת גן לטובת נושיו

 פעילות ציבורית 

 פוליטית 
ברוש היה חבר בתנועת הליכוד.

בשנים 1993–2006 היה חבר מועצת העיר רמת גן, במסגרת רשימתו העצמאית של צבי בר, ומשנת 1996 שימש סגן וממלא מקומו של בר. במסגרת זו היה אחראי על תחום התרבות, החינוך הלא פורמלי ותרבות הפנאי בעיר וכיהן כיושב ראש מפעלי בית עמנואל. מתפקידיו אלו התפטר עם מינויו לנשיא התאחדות התעשיינים. לקראת הבחירות לרשויות המקומיות בשנת 2013, הוצב במקום ה-28 והסמלי ברשימתו של ישראל זינגר, שנבחר לראשות העיר.המקומון רמת גן-גבעתיים, גיליון 1488, 21.03.2024

חיים אישיים
ברוש נשוי לתמי, פרופסור לביומכניקה, ואב לשניים. מתגורר ברמת גן, למד לתואר ראשון בכלכלה ובמנהל עסקים באוניברסיטת בר-אילן.

 פרסים 
בשנת 2009 זכה בעיטור מפקד מסדר כוכב הסולידריות האיטלקי מטעם נשיא איטליה.

קישורים חיצוניים

 קורות חיים באתר התאחדות התעשיינים










הערות שוליים

קטגוריה:חברי מועצת העיר רמת גן
קטגוריה:תעשיינים ישראלים
קטגוריה:נשיאי התאחדות התעשיינים
קטגוריה:זוכי פרס התעשייה
קטגוריה:מעוטרי מסדר כוכב הסולידריות האיטלקי
קטגוריה:חיילי חיל הקשר והתקשוב
קטגוריה:סגני-אלופים בצה"ל
קטגוריה:בוגרי אוניברסיטת בר-אילן
קטגוריה:מורשעים בעבירות מס בישראל
קטגוריה:ישראלים שנולדו ב-1953